
Forord

Boken som du holder i hånden, er ment som hjelpemiddel til å forstå hvordan en må gå frem for å få bestemt innholdet til en rettsregel. Kan det være så vanskelig, da? Er ikke det bare å lese lovteksten eller å la KI ta seg av saken? Så enkelt er det ikke, for hva er å få bestemt innholdet? Hvordan gjøres det? Og hva er en rettsregel? Hva skiller den fra for eksempel sosiale og politiske forventninger? Du må forstå hva du gjør. Det holder ikke bare å lese teksten. Å tolke en rettsregel er en prosess. Bare første skritt er å lese hva som står i teksten. Selv KI vil gå seg vill med mindre grunnlaget til KI overholder målestokken til juridisk metode.

I denne boken skal jeg gjøre juridisk tenkning så lett å forstå som jeg kan. Samtidig skal stoffet være både opplysende og moro å trenge inn i. Lyst driver verket, så jeg skyr ethvert demotiverende, intrikat og vanskelig tilgjengelig språk. Boken inneholder mange eksempler, omtale av dommer, oppgaver, tegninger og mer til. Også et og annet til å dra på smilebåndet av. Jeg håper å nå både praktikere og studenter, jusstudenter så vel som andre som er i en læringsprosess. Med dagens universitets- og høyskolesystem, med moduler og studieemner på tvers av fakulteter og fag, bør viktig begrepsbruk og grunnleggende rettsforståelse være på plass før en gir seg i kast med fag som helserett, arbeidsrett, forvaltningsrett og mer til.

Jeg håper du får mange hyggelige stunder med boken. Du blir ikke mester i juridisk metode; til det trengs tid, erfaring og stadige dypdykk. Det jeg skal gi deg, er en plattform, som kan bygges ut og utvikles senere. Plattformen skal gjøre at du ikke blir ledet galt av sted. Det er derfor boken heter Grunnleggende juridisk metode.

Asker, 2025

Erik Magnus Boe

Del I
Lov og rett





Kapittel 1
Tema og formål

Denne boken skal handle om grunnleggende rettslige fenomener. Om hva lov og rett er, om hva et rettslig problem er, og om hvordan vi skal angripe saken når vi skal finne ut hva en rettsregel går ut på eller hvordan en rettstvist skal løses. Hva er rettens særpreg? Hva skiller lov og rett fra andre slags normer – som moralnormer, skikk og bruk eller politiske normer? Hva skiller rettslige normer fra rettslig atferd? Hva er forskjellen, og hva er forholdet mellom rett, makt og tvang? Det er fint å se sammenhenger og forbindelser mellom fenomenene, men først må vi begripe hva forskjellene er før vi kan ta fatt på nyansene og sjatteringene i bildet. Klarer vi ikke å skille rett fra moral, blander vi sammen rett og atferd, eller forveksler vi rett med makt, tvang og politikk, kommer vi galt av sted. Derfor starter vi her med Del I.

I Del II forklarer jeg hva et rettssamfunn er, og hvordan grunntrekkene i rettssystemet er bygd opp. Vi skal se på hvilke typer av regler som forekommer, og på hvilke bestanddeler en rettsregel består av – for ikke å snakke om på hva som er forskjellen på å anvende regler og foreta skjønnsutøvelse.

Hovedtyngden i boken kommer i Del III. Der tar jeg opp hvordan rettslig tenkning arter seg. Rettskildelære eller juridisk metodelære kalles det. For å komme riktig frem til hva en rettsregel går ut på, må du sette deg inn i og bruke den juridiske metoden. La oss ta tre hverdagslige eksempler:


	Jeg sjeneres av naboens tre. Det gjør at jeg ikke lenger kan sitte og sole meg på verandaen min.

	Har jeg lov til å hugge ned treet?





	Når jeg er på hytta, plages jeg av båtfolk som kommer og fortøyer ved min brygge akkurat når jeg skal ta meg et bad.

	Kan jeg jage bort folk som invaderer min strand?





	Jeg forfølges av ligningskontoret. Det insisterer på at jeg skal betale en restskatt som er feil.

	Kan skattemyndighetene forlange at jeg skal betale restskatten og heller få igjen pengene etterpå?







Svarene klarer vi ikke å gi ved å gå ut på gaten og spørre den første og beste om hva som er gjeldende rett. Skal vi få frem det rette innholdet til rettsreglene, må vi gjøre bruk av den juridiske metoden, rettskildelæren. Denne er bygd på Grunnlovens maktfordelingssystem. Videreutviklet derfra er metoden vokst frem som en del av den norske retts- og kulturtradisjonen, utviklet gjennom langvarig domspraksis snarere enn gjennom grunnlov og lov. Brukes metoden riktig, kommer vi frem til riktig regel. Brukes metoden galt, blir regelen feil. I denne boken introduserer jeg deg til rettskildelæren for å gjøre deg bedre i stand til å forstå et rettsstoff, og for å hjelpe deg til å tolke en rettsregel holdbart. Presentasjon av grunntrekkene i rettskildelæren blir hovedpunktet i boken (kapittel 22–31).

Målet mitt er å skaffe deg en metodisk plattform, som kan bygges ut etter hvert som arbeidet med rettslige problemer skrider frem. Først får vi prøve å få lagt grunnbrikkene riktig. Derfor skal vi ikke grave oss ned i enkeltheter, verken i denne boken eller når du skal sette deg inn i et nytt juridisk fag eller i en rettslig problemstilling. Opplegget jeg har valgt, skal gi inspirasjon til å lete etter strukturen i tenkemåten og etter hovedsubstansen i et juridisk enkeltfag fremfor etter et mylder av detaljer når en skal hanskes med en juridisk problemstilling – i forvaltningsrett, i arbeidsrett, i trygderett eller i andre juridiske fag. Ingen lærer juss ved å pugge regler, eller ved å prøve å huske nøyaktig hva som står i en bok. Skal vi få grep på rettsreglene, må vi skjønne dem.

Forståelsen kommer med overblikket. Synes du at læringsprosessen går tregt til å begynne med, så husk at ingen blir utlært i første omgang, verken gjennom å se på en lov eller gjennom å lese en lærebok. Øv deg opp til å se hva som er problemstilling, hva som er hovedregel, hva som er unntak. Arbeid med å forstå hva problemstillingen er, og spør deg selv hvorfor den er som den er. Motstå fristelsen til å haste videre til det som kanskje blir oppfattet som fasitsvar før du er fortrolig med hva problemet går ut på, ja, før du vet forskjellen på rettsproblemet som du arbeider med akkurat nå, og problemstillingene som alt er blitt behandlet eller som kommer senere. All læring faller tyngre dersom vi pløyer videre i et stoff uten å være sikre på hva vi har holdt på med. Tenkepauser må til.

Gjennom å forklare hvordan regler er bygd opp, og hvordan regler skal tolkes og anvendes, håper jeg å inspirere deg til å ta ett steg av gangen. Først når en er fortrolig med hva en rettslig problemstilling går ut på, er tiden inne til å spørre hva reglene på feltet går ut på, og hvorfor reglene er som de er, og ikke annerledes. Etterpå kommer arbeidet med å anvende reglene. Det er ikke sikkert at denne anvendelsesprosessen går greit selv om vi kjenner regelinnholdet. Forståelse kan nemlig være så mangt. Vi kan forstå stoff på ett plan uten å forstå det godt nok til å kunne bruke det forstandig. Forståelsen forblir i så fall på et abstrakt og uforpliktende plan. Da må vi over neste kneik. Den består i å øve opp evnen til å bruke rettsreglene på bestemte saksforhold. Legg arbeid i å konkretisere rettsstoff både når du arbeider med min bok, og når du arbeider med enkeltvise juridiske fag eller problemstillinger.

Det er juss du skal arbeide med.

